
R E P U B L I K A   H R V A T S K A

R  J  E  Š  E  N  J  E

	Trgovački sud u Zadru, OIB: 39670464653, po sutkinji Tini Grgas, u stečajnom postupku nad stečajnim dužnikom Stečajna masa iza A A, d.o.o., u stečaju sa sjedištem u Zadru, Poljanska 9, OIB: 75194579435, zastupanim po stečajnom upravitelju Edvinu Šimunovu iz Zadra, Poljanska 9, odlučujući o žalbi podnositelja Čede Alića iz Poličnika, Stjepana Radića 7 od 14. srpnja 2016. protiv rješenja ovog suda poslovni broj gornji od 24. svibnja 2016., 25. kolovoza 2016. 

r i j e š i o    j e

Odbacuje se žalba Čede Alića od 14. srpnja 2016. podnesena protiv rješenja ovog suda poslovni broj gornji od 24. svibnja 2016. kao nedopuštena. 

Obrazloženje

Pravomoćnim rješenjem ovog suda poslovni broj IV St-1/02 od 11. listopada 2005. otvoren je i istovremeno zaključen stečajni postupak nad dužnikom A A, d.o.o. u stečaju sa sjedištem u Poličniku te je dužniku imenovan stečajni upravitelj u osobi Edvina Šimunova iz Zadra, nakon čega je dužnik brisan iz sudskog registra rješenjem ovog suda posl. br. Tt-05/713-2 od 17. studenog 2005. 
Podneskom od 30. ožujka 2016. stečajni upravitelj je obavijestio sud da je navedenim rješenjem propušteno ovlastiti ga na daljnje upravljanje i unovčenje stečajne mase iza stečajnog dužnika te za zastupanje dužnika u ovršnom postupku koji je u tijeku kod Općinskog suda u Zadru pod poslovnim brojem Ovr-2266/2015 zbog čega je isto, primjenom odredbe čl. 438. Stečajnog zakona (Narodne novine broj 71/15, dalje: SZ) dopunjeno rješenjem ovog suda posl. br. gornji od 24. svibnja 2016. na način da je istim određen upis stečajne mase iza brisanog dužnika u sudski registar.
Nakon pravomoćnosti potonjeg rješenja te provedbe istog u sudskom registru rješenjem ovog suda posl. br. Tt-16/3244-1 od 12. srpnja 2016., Čedo Alić- raniji direktor, jedini osnivač i zastupnik po zakonu dužnika A A, d.o.o. sa sjedištem u Poličniku je 14. srpnja 2016. izjavio žalbu protiv istog.
Žalba podnositelja je nedopuštena.   
Naime, odredbom čl. 10. SZ-a je propisano da se u stečajnom postupku na odgovarajući način primjenjuju pravila parničnoga postupka u postupku pred trgovačkim sudovima.
Odredbom čl. 348. st. 1. Zakona o parničnom postupku (Narodne novine broj 25/13 i 89/14, u nastavku teksta ZPP) je između ostalog propisano da protiv odluke donesene u prvom stupnju stranke mogu podnijeti žalbu, odredbom čl. 358. st. 1. ZPP-a je propisano da će nepravodobnu, nepotpunu ili nedopuštenu žalbu odbaciti rješenjem sudac pojedinac prvostupanjskog suda bez održavanja ročišta, dok je odredbom st. 3. istog članka propisano da je žalba nedopuštena ako je istu podnijela osoba koja nije ovlaštena za njeno podnošenje. 
S obzirom da podnositelj zahtjeva Čedo Alić nije ovlašten za zastupanje brisanog društva A A, d.o.o. u stečaju od trenutka nastupa pravnih posljedica otvaranja stečajnog postupka nad dužnikom, dakle još od 11. listopada 2005. kada je doneseno rješenje o otvaranju stečajnog postupka nad dužnikom, to je istom prestalo svojstvo stranke tj. svojstvo zakonskog zastupnika dužnika kao pravne osobe u smislu odredbi čl. 77. i čl. 80. do 82. ZPP-a, a zbog čega isti, sukladno odredbi čl. 348. st. 1. u svezi s čl. 378. ZPP-a i čl. 19. st. 1. SZ-a, nije osoba ovlaštena za podnošenje žalbi protiv odluka u predmetnom postupku, pa tako i protiv rješenja ovog suda posl. br. gornji od 24. svibnja 2016.  
Zbog navedenog, nije od utjecaja na donošenje odluke u ovoj pravnoj stvari okolnost što se podnositelj žalbe u istoj neistinito predstavlja kao zakonski zastupnik stečajnog dužnika i što se kao takav neovlašteno koristi žigom brisanog društva kojeg je bio dužan predati stečajnom upravitelju dužnika još u trenutku otvaranja stečajnog postupka nad dužnikom.
U konačnici, za napomenuti je da je predmetna žalba od 14. srpnja 2016. nepravodobna sve i da je podnesena od osobe ovlaštene za njeno podnošenje, budući je izjavljena nakon pravomoćnosti pobijanog rješenja tj. nakon 9. lipnja 2016. kao posljednjeg dana žalbenog roka iz čl. 19. st. 2. u svezi s čl. 12. st. 1. i 2. SZ-a.  
Slijedom svega navedenog, a temeljem naprijed citiranih odredbi, donesena je odluka kao u izreci rješenja. 


U Zadru 25. kolovoza 2016. 


Za točnost otpravka-ovlaštena službenica:                                             Sutkinja
Nena Mužanović                                                                                     Tina Grgas, v.r.

	
	UPUTA O PRAVNOM LIJEKU: 
	Protiv ovog rješenja nije dopuštena posebna žalba (čl. 73. st. 4. Zakona o parničnom postupku u svezi s čl. 10. Stečajnog zakona). 


Dostaviti : 
- Podnositelju žalbe Čedi Aliću iz Poličnika, Stjepana Radića 7 
- e-Oglasna ploča suda 

